Wes-Kaap: ‘DA het waterkrisis geskep’Foto: Pixabay.com ŉ LP van die Nasionale Vryheidsparty (NVP) het Donderdag in die parlement die DA daarvan beskuldig dat dié party die waterkrisis in Kaapstad geskep het om die tenderproses te manipuleer sodat hy ŉ R6 miljard kontrak aan die Israelse regering kon toeken. Ahmed Shaik Emam, LP van die NVP, het gesê die DA wou die waterkrisis skep sodat hy “daardie tender kon toeken en wegneem en sodoende die geld kry wat hulle nodig het vir die 2019-verkiesings, dis wat dit is,” het hy gesê. Hy het bygevoeg dat die Stad Kaapstad baie water het. “Laat hulle jou vertel van die lisensie aan SAB Miller wat water privatiseer en wat hulle planne is met Coca Cola wat 500 miljoen liter water gebruik.” Die Stad Kaapstad het aanvanklik gemeen Dag Zero sal vroeg in April aanbreek, maar dit is toe al hoe verder teruggeskuif namate inwoners al hoe minder water begin verbruik het. Mmusi Maimane, leier van die DA, het Woensdag gesê indien daar goeie reënval is en inwoners aanhou met hul pogings om water te bespaar, sal Dag Zero nie in 2018 aanbreek nie. Emam meen die nasionale regering moet dringend ingryp by Kaapstad se “korrupte provinsiale regering”. “Ons as die NVP sê die nasionale regering moet ingryp by hierdie korrupte DA in die Wes-Kaap. Die [departement van samewerkende regering en tradisionele sake] moet ingryp, die LUR moet ingryp om hierdie binnegevegte met Patricia de Lille [burgemeester van Kaapstad] op te los, met wie hulle wil baklei omdat hulle ontbloot is.” Hy het die DA- munisipale regering verder daarvan beskuldig dat hy deelneem aan die apartheidsregering se pogings om te verseker dat water altyd aan die rykes beskikbaar was. “Die water in die land behoort aan die mense van die land, so as daai korrupte leier Helen Zille (Wes-Kaapse premier) glo daar is ŉ fontein op haar erf, behoort dit nie aan haar nie. Hulle het waarskynlik die grond gesteel, dus het hulle die water gesteel, so al die water behoort aan [die land se] mense,” het hy uitgevaar.